b'\n_START_ARTICLE_\n\xc3\x96stersund\n_START_SECTION_\nKliima\n_START_PARAGRAPH_\n\xc3\x96stersund asub parasv\xc3\xb6\xc3\xb6tme p\xc3\xb5hjaosas. Talviti j\xc3\xb5uavad linna m\xc3\xb5nikord arktilised \xc3\xb5humassid. Kuid siiski on \xc3\x96stersundi talved oma laiuskraadi kohta suhteliselt pehmed. Isegi teised l\xc3\xa4heduses olevad linnad on k\xc3\xbclmemate talvede ja soojemate suvedega._NEWLINE_Kuigi Golfi hoovus m\xc3\xb5jutab \xc3\x96stersundi kliimat, saates sinnakanti sooje \xc3\xb5humasse, on \xc3\x96stersund suhteliselt kuiv paik. Aastas sajab keskmiselt \xc3\xbcksnes 343\xc2\xa0mm, sest Skandinaavia m\xc3\xa4estik toimib barj\xc3\xa4\xc3\xa4rina, mis suure osa \xc3\xb5huniiskusest kinni peab. K\xc3\xb5ige sademeterikkamad kuud on juuli (61\xc2\xa0mm) ja august (48\xc2\xa0mm), k\xc3\xb5ige kuivemad on m\xc3\xa4rts (14\xc2\xa0mm) ja veebruar (16\xc2\xa0mm)._NEWLINE_Seevastu on \xc3\x96stersundis palju p\xc3\xa4ikesepaistet. N\xc3\xa4iteks 2007. aasta suvel oli \xc3\x96stersund Rootsi k\xc3\xb5ige p\xc3\xa4ikesepaistelisem linn.\n_START_SECTION_\nAjalugu\n_START_PARAGRAPH_\nStorsj\xc3\xb6ni kaldad on juba ammuilma asustatud olnud. Juba 300. aasta paiku rajati Fr\xc3\xb6s\xc3\xb6ni saarele Mj\xc3\xa4lleborgeni kindlus. Saarel korraldati aeg-ajalt tinge ja saarel asub maailma k\xc3\xb5ige p\xc3\xb5hjapoolsem ruunikivi, Fr\xc3\xb6s\xc3\xb6 ruunikivi._NEWLINE_J\xc3\xa4mtland kuulus Taani-Norrale kuni 1645, mil ta l\xc3\xa4ks Rootsile. Kuninganna Kristiina k\xc3\xa4skis sinnakanti v\xc3\xa4likindlustuse ehitada, et tagada Rootsi kontroll saare ja seega kogu J\xc3\xa4mtlandi \xc3\xbcle. Selleks aeti 1651 kohalikud elanikud sunnit\xc3\xb6\xc3\xb6le, aga 1654 pidi valitsus p\xc3\xa4rast rahvarahutusi ja raha l\xc3\xb5ppemist selle projekti pooleli j\xc3\xa4tma._NEWLINE_1758 algas uuesti arutelu selle \xc3\xbcle, et J\xc3\xa4mtlandi v\xc3\xb5iks ka m\xc3\xb5ne linna rajada, et vastu tulla J\xc3\xa4mtlandi talupoegade soovile kaubelda ja laata pidada. Linna asutas Gustav III 23. oktoobril 1786. Sel ajal oli sealkandis ainult suur maantee, mis j\xc3\xa4rve kallast m\xc3\xb6\xc3\xb6da kulges, ja sild Fros\xc3\xb6nile. \xc3\x96stersund vabastati asutamise j\xc3\xa4rel 20 aastaks maksudest ning kaubandust ja gilde reguleerivatest seadustest._NEWLINE_Sel ajal asutati P\xc3\xb5hjamaades palju linnu, millest m\xc3\xb5ned on t\xc3\xa4nap\xc3\xa4eval \xc3\xbcsna suured. Samal 1786. aasta asutati Reykjav\xc3\xadk, 1794 Troms\xc3\xb8, 1775 Tampere ja 1782 Kuopio, kuid t\xc3\xa4nap\xc3\xa4eval on \xc3\x96stersund ainus Rootsi linn, mis on asutatud 18. sajandil._NEWLINE_Esialgu arenes linn v\xc3\xa4ga aeglaselt. Veel 50 aastat p\xc3\xa4rast asutamist elas seal k\xc3\xb5igest 400 inimest. Valitsuse p\xc3\xbc\xc3\xbcdlustest hoolimata ei tahtnud inimesed \xc3\x96stersundi elama asuda, vaid eelistasid elada Fr\xc3\xb6s\xc3\xb6nil, kus pinnas oli m\xc3\xa4rksa viljakam, \xc3\x96stersundis seevastu oli puha soo ja raba. Asja ei parandanud seegi, et 1810 muudeti \xc3\x96stersund J\xc3\xa4mtlandi ja H\xc3\xa4rjedaleni \xc3\xbchendatud maakonna keskuseks._NEWLINE_Olukord hakkas paranema alles 1850. aastatel, kui valitsus liberaliseeris kaubanduse ja piirkonnas algas metsat\xc3\xb6\xc3\xb6stus. Linn hakkas kasvama p\xc3\xa4rast raudtee\xc3\xbchenduse saamist 1879. aastal. Rootsit ja Norrat \xc3\xbchendav raudtee valmis 1882 ning v\xc3\xb5imaldas kiire \xc3\xbchenduse Trondheimi ja Sundsvalliga. J\xc3\xa4rgmise 10 aastaga kasvas \xc3\x96stersund m\xc3\xb6\xc3\xb6da 20 Rootsi linnast. Linna saabus palju uusi elanikke, peamiselt L\xc3\xb5una-Rootsist._NEWLINE_\xc3\x96stersundis hakkasid levima rahvaliikumised, sealhulgas Heade Templir\xc3\xbc\xc3\xbctlite liikumine, mille osaks oli karskusliikumine. 1883. aastal oli linnas juba 3 tuhat elanikku, kellest 700 kuulus heade templir\xc3\xbc\xc3\xbctlite hulka. 1885 valmis linnas ordumaja. Kui ordu \xc3\xbcks juhte Joseph Malins \xc3\x96stersundi k\xc3\xbclastas, v\xc3\xa4itis ta, et \xc3\x96stersundis on maailma suurim Heade Templir\xc3\xbc\xc3\xbctlite ordumaja._NEWLINE_Templir\xc3\xbc\xc3\xbctlite k\xc3\xa4es oli kogu kohalik poliitika. Suundumuselt olid nad konservatiivsed. Nad kartsid, et t\xc3\xb6\xc3\xb6stuse areng h\xc3\xa4vitab vana k\xc3\xbcla- ja talu\xc3\xbchiskonna, ning p\xc3\xbc\xc3\xbcdsid seda v\xc3\xa4ltida. Seet\xc3\xb5ttu muutus linnavalitsus t\xc3\xb6\xc3\xb6stuse suhtes vaenulikuks. Selle asemel edendas linnavalitsus kultuuri, haridust ja turismi ning vaba\xc3\xb5hutegevusi._NEWLINE_Kuigi Rootsi oli Esimeses maailmas\xc3\xb5jas neutraalne, l\xc3\xb5ppes 1917 linnas toit ja linnavalitsus hakkas kartma revolutsiooni. 1. mail kogunes 4 tuhat demonstranti linnavalitsuse ette n\xc3\xb5udma piima ja puidu hinna alandamist. M\xc3\xb5ned inimesed, peamiselt s\xc3\xb5durid, alustasid n\xc3\xa4ljastreiki._NEWLINE_J\xc3\xa4rgmisel aastal tabas linna hispaania gripp. \xc3\x96stersundi linnaarsti s\xc3\xb5nul kannatas \xc3\x96stersund selle k\xc3\xa4es rohkem kui \xc3\xbckski teine Rootsi linn. Sel p\xc3\xb5hjusel nimetavad kohalikud \xc3\x96stersundi hispaania gripi pealinnaks._NEWLINE_Heade Templir\xc3\xbc\xc3\xbctlite liikumine hakkas alla k\xc3\xa4ima p\xc3\xa4rast 1922 toimunud rahvah\xc3\xa4\xc3\xa4letust, mil rootslased otsustasid 51%-ga h\xc3\xa4\xc3\xa4ltest 49% vastu mitte kuiva seadust kehtestada._NEWLINE_Hoolimata rasketest oludest j\xc3\xa4tkas \xc3\x96stersund kasvamist. \xc3\x9cmbruskonnas muutus bussiliiklus j\xc3\xa4rjest tavalisemaks. 1930. aastate l\xc3\xb5pus oli \xc3\x96stersundis juba 40 bussiliini, enamasti maakonnaliinid. Vaade t\xc3\xb6\xc3\xb6stusele kui millelegi halvale l\xc3\xb5ppes 1952, kui kohalikud valimised maakonnas v\xc3\xb5itsid esimest korda sotsiaaldemokraadid. P\xc3\xb5hiliselt ongi linnavalitsus olnud sellest ajast saadik sotside k\xc3\xa4es, keda on toetanud kommunistid, Vasakpartei ja rohelised._NEWLINE_\xc3\x96stersundis asub Kesk-Rootsi \xc3\x9clikool, mis rajati 1971._NEWLINE_Hiljaaegu valmis \xc3\x96stersundis 65\xc2\xa0m k\xc3\xb5rgune Arctura. See on suur kuumaveepaak. V\xc3\xa4lise sarnasuse ja funktsiooni p\xc3\xb5hjal nimetab rahvas seda Termoseks (Termosen). Ehitis sai nime Arktuuruse j\xc3\xa4rgi, mis on J\xc3\xa4mtlandi maakonna tunnust\xc3\xa4ht. Arcturat saab mitut moodi valgustada, n\xc3\xa4iteks p\xc3\xa4ikeset\xc3\xb5usu ja virmaliste moodi._NEWLINE_Peaaegu iga aasta detsembris toimub \xc3\x96stersundis laskesuusatamise MK-etapp. \xc3\x96stersundis toimusid 1970. ja 2002. aasta maailmameistriv\xc3\xb5istlused laskesuusatamises._NEWLINE_\xc3\x96stersund on kandideerinud 3 korda taliol\xc3\xbcmpiam\xc3\xa4ngude korraldajaks, nimelt 1994, 1998 ja 2002. Ta pole siiski kordagi neid valimisi v\xc3\xb5itnud ja viimati toimusid Rootsis 1912. aasta suveol\xc3\xbcmpiam\xc3\xa4ngud.'